ORDE do 1 de decembro de 2004 pola que se aproban as bases que rexerán a convocatoria de bolsas para a realización de prácticas no Centro de Supercomputación de Galicia para titulados de formación profesional de segundo grao das especialidades/familias profesionais de informática, correspondentes ás accións do programa de recursos humanos do Plan Galego de Investigación, Desenvolvemento e Innovación Tecnolóxica e se procede á súa convocatoria.
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 10/12/2004

A Lei 12/1993, de fomento de investigación e desenvolvemento tecnolóxico de Galicia, no seu artigo 1º establece como obxectivo xeral o fomento da investigación científica e a innovación tecnolóxica para promover o desenvolvemento económico, social e produtivo de Galicia. Como unha ferramenta encamiñada ao logro deste obxectivo, a citada lei, no seu capítulo II, crea o Plan Galego de Investigación e Desenvolvemento Tecnolóxico. O Consello da Xunta de Galicia na súa reunión do 14 de marzo de 2002, aprobou o Plan Galego de Investigación, Desenvolvemento e Innovación Tecnolóxica (2002-2005).
En aplicación do plan e dentro do programa de recursos humanos, tendo en conta a intensa e crecente demanda de persoal especialista en informática, considérase de interese aproveitar as posibilidades que o Centro de Supercomputación de Galicia (en adiante Cesga) ofrece para a formación de persoal cualificado na área informática para a súa incorporación ao sistema Ciencia-Tecnoloxía-Empresa.
Polo que antecede esta consellería
DISPÓN:
Primeiro.-Obxecto.
Convócanse, en réxime de publicidade, obxectividade e concorrencia competitiva 3 bolsas de prácticas para titulados de formación profesional de segundo grao das especialidades/familias profesionais de informática que figuran no anexo I desta convocatoria.
Estas axudas teñen como finalidade atender a crecente demanda de persoal especialista en informática, así como aproveitar as posibilidades que o Centro de Supercomputación de Galicia ofrece para a formación de persoal cualificado na área informática para a súa incorporación ao sistema Ciencia-Tecnoloxía-Empresa.
Segundo.-Duración e dotación económica das bolsas.
A duración de cada bolsa abrangue desde o día 1 de xaneiro de 2005 ata o 31 de decembro de
2005, e poderá prorrogarse, por un período máximo de dous anos en función do aproveitamento do adxudicatario, sempre que exista crédito adecuado e suficiente.
O importe bruto da anualidade 2005 das bolsas acada a cantidade de 32.400 A (900 A brutos mensuais ) cada unha. No caso de prórroga a dotación mensual definitiva poderá incrementarse, en función das dispoñibilidades orzamentarias, co fin de homologalas con outras bolsas de ámbito nacional.
As bolsas levarán asociado un seguro combinado de accidentes que o Cesga deberá subscribir en beneficio dos bolseiros polo período de duración da bolsa, que se imputará ás mesmas aplicacións orzamentarias que as bolsas.
O importe do seguro das tres bolsas acada a cantidade de 800 A.
Terceiro.-Natureza xurídica da relación.
A condición de bolseiro non xerará unha relación laboral ou administrativa coa Xunta de Galicia nin co Cesga, nin supoñerá a súa inclusión na Seguridade Social.
Cuarta.-Requisitos dos solicitantes.
Poderán optar ás bolsas convocadas as persoas que reúnan o seguinte requisito:
Ser titulado de formación profesional de segundo grao (ou de estudos equivalentes) que teñan como especialidade algunha das que figuran no anexo I desta orde.
Quinta.-Formalización de solicitudes.
As solicitudes, no modelo oficial RHU-01 que se publica como anexo II a esta orde, estarán á disposición dos interesados nas dependencias da Dirección Xeral de Investigación e Desenvolvemento e na internet nos seguintes enderezos:
http://www.dxid.org ou http://www.xunta.es/conselle/in poderán ser presentadas no rexistro xeral da Dirección Xeral de Investigación e Desenvolvemento ou por calquera das formas previstas no artigo 38.4º da Lei 4/1999
, de modificación da Lei 30/1992, de réxime xurídico das administracións públicas e do procedemento administrativo común.
As ditas solicitudes irán xunto coa seguinte documentación:
a) Certificación académica detallada na que figuren as cualificacións obtidas, as datas destas e o número exacto de convocatorias en cada materia ou fotocopia compulsada daquela.
b) Declaración do solicitante de todas as axudas solicitadas tanto aprobadas ou concedidas, como as pendentes de resolución para o mesmo fin das distintas administracións públicas competentes ou dos seus organismos, entes ou sociedades.
c) Fotocopia compulsada do correspondente título ou, no seu defecto, documento acreditativo do pagamento das taxas correspondentes para a súa expedición.
Sexta.-Prazo de presentación de solicitudes.
O prazo de presentación de solicitudes será de 40 días naturais contados a partir do seguinte ao de publicación no DOG desta convocatoria.
Sétima.-Tramitación.
Os servizos administrativos da Dirección Xeral de Investigación e Desenvolvemento procederán á revisión das solicitudes presentadas comprobando se é correcta a documentación achegada. En caso contrario, requiriráselle ao solicitante a que no prazo de dez días a complete ou emende os erros detectados con advertencia de que, de non o facer, se lle considerará desistido da súa solicitude, procedendo consonte o establecido no artigo 71 da Lei 30/ 1992, modificada pola Lei 4/1999.
Non axustarse aos termos da convocatoria, o incumprimento dos requisitos nela establecidos, a ocultación de datos, a súa alteración ou calquera manipulación da información solicitada será causa de desestimación da solicitude presentada, con independencia de que poida acordarse outro tipo de actuacións.
Oitava.-Selección e resolución.
A selección dos beneficiarios das axudas será realizada por unha comisión designada polo director xeral de Investigación e Desenvolvemento, na que figurará un representante do Centro de Supercomputación de Galicia (Cesga) actuando un dos seus membros como presidente e outro como secretario, que elevará a proposta de resolución á Consellería de Innovación, Industria e Comercio, a través da Dirección Xeral de Investigación e Desenvolvemento, para que resolva.
A selección dos bolseiros farase de acordo co seguinte baremo:
-Expediente académico: ata 4 puntos.
-Entrevista: ata 2 puntos. A comisión poderá establecer unha puntuación mínima no expediente académico para acceder á entrevista, a cal versará sobre os seus coñecementos en informática e terá unha duración máxima de quince minutos.
Finalmente, a comisión fará publica a relación de candidatos ordenados por orde de maior a menor puntuación, propoñendo a adxudicación aos tres candidatos de mellor puntuación e elaborando unha lista de suplentes para o caso de non aceptación ou renuncia dalgún dos adxudicatarios. Esta resolución publicarase no Diario Oficial de Galicia.
Novena.-Réxime de colaboración.
Os aspirantes seleccionados, no prazo de tres días naturais seguintes ao da notificación de outorgamento da bolsa e tras a aceptación desta, incorporaranse ao Cesga ao que quedarán adscritos, para poder
desenvolver as súas actividades en prácticas, nalgunha das dependencias ou centros aos que o Cesga presta servizo.
No caso de que un adxudicatario, por calquera motivo, non puidese prestar a súa colaboración, será substituído polo candidato seguinte por orde de puntuación que figure na lista de suplentes.
No caso de que un adxudicatario renuncie unha vez iniciada a súa colaboración, poderá ser substituído igualmente polo candidato que lle corresponda da lista de suplentes, iniciándose os correspondentes pagamentos a partir dese momento.
Os bolseiros prestarán a súa colaboración baixo a supervisión do Centro de Supercomputación de Galicia, con horario de traballo de mañá e/ou tarde, de luns a venres.
Os bolseiros terán a obriga de facilitar toda a documentación que lles sexa requirida pola Dirección Xeral de Investigación e Desenvolvemento, así como pola Intervención Xeral da Comunidade Autónoma, polo Consello de Contas e polo Tribunal de Contas no exercicio das súas funcións de fiscalización e control.
Décima.-Dedicación.
O bolseiro deberá dedicarse de maneira plena a cumprir as tarefas que lle sexan encomendadas. O desfrute da bolsa será incompatible con calquera clase de traballo remunerado ou co desfrute doutra bolsa.
Décimo primeira.-Orzamento e pagamentos.
As accións derivadas desta convocatoria, que acadan a cantidade de 33.200 A, financiaranse con cargo á aplicación orzamentaria 08-05.432A.442.0 dos orzamentos xerais da Comunidade Autónoma de Galicia para o ano 2005.
Na dita aplicación orzamentaria existe crédito adecuado e suficiente no proxecto de orzamentos da Comunidade Autónoma de Galicia para o ano 2005 aprobado polo Consello da Xunta de Galicia e presentado no Parlamento de Galicia.
Os pagamentos serán realizados pola Dirección Xeral de Investigación e Desenvolvemento ao Cesga do modo seguinte:
-Un pagamento polo importe da primeira mensualidade que ascende a 2.700 A dos bolseiros unha vez axudicadas as bolsas e recibida a certificación do Cesga na que conste a incorporación dos bolseiros.
-Pagamentos mensuais por importe de 2.700 A cada un deles a medida que o Cesga xustifique o pagamento da mensualidade anterior.
-O pagamento do seguro (800 A) realizarase ao Cesga logo de presentación por este da correspondente factura da entidade aseguradora.
Pola súa parte o Cesga comprométese ao pagamento mensual das bolsas aos beneficiarios así como
ao pagamento dos correspondentes seguros. Co último pagamento, o Cesga remitirá declaración complementaria do conxunto das axudas solicitadas e concedidas polas administracións públicas, para a mesma finalidade, de cada un dos bolseiros.
Décimo segunda.-Incidencias.
A Dirección Xeral de Investigación e Desenvolvemento resolverá todas as dúbidas e incidencias que se poidan presentar na aplicación desta convocatoria.
No caso de que durante o período de desfrute da bolsa se producise algunha circunstancia que motivase a interrupción da colaboración do bolseiro, informarase de maneira inmediata á Dirección Xeral de Investigación e Desenvolvemento para a adopción das medidas oportunas. Neste sentido, a dita dirección xeral poderá propoñer a adxudicación da bolsa a outro candidato tendo en conta a lista de suplentes.
Os bolseiros que, unha vez iniciada a bolsa, renuncien a seguir prestando a súa colaboración, terán dereito ás mensualidades transcorridas desde o inicio da bolsa ata a data da súa renuncia; para isto deberán de presentar un informe sobre os traballos realizados ata a data de renuncia, que quedará en propiedade da Dirección Xeral de Investigación e Desenvolvemento e do Centro de Supercomputación de Galicia.
No caso de incumprimento das tarefas de colaboración, a Dirección Xeral de Investigación e Desenvolvemento poderá, tras escoitar a persoa afectada, anular a bolsa, quedando nese caso obrigado o adxudicatario ao reintegro total da subvención percibida.
Décimo terceira.-Prazo de resolución e recursos.
O prazo máximo para resolver as solicitudes presentadas ao amparo desta convocatoria pola Consellería de Innovación, Industria e Comercio a través da Dirección Xeral de Investigación e Desenvolvemento será de 6 meses, contados desde a publicación desta orde no DOG. De non mediar resolución expresa no dito prazo, as solicitudes deberán entenderse desestimadas.
A convocatoria, as súas bases e todos cantos actos administrativos deriven dela, poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común modificada pola Lei 4/1999, do 13 de xaneiro.
Contra as resolucións expresas ou presuntas que deriven desta convocatoria, que poñen fin á vía administrativa, poderán os interesados interpoñer potestativamente recurso de reposición ante o mesmo órgano, no prazo dun mes contado a partir do día seguinte ao da recepción da correspondente notificación no caso de resolucións expresas. No caso de que a resolución se entenda desestimatoria por silencio administrativo, o prazo será de tres meses
contados a partir do día seguinte a aquel en que se produza o acto presunto.
De non estimar a presentación deste recurso, poderán os interesados interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte ao da recepción da correspondente notificación, se a resolución é expresa. No caso de que a resolución se entenda desestimada por silencio administrativo, o prazo será de seis meses contados a partir do día seguinte a aquel en que se produza o acto presunto.
Os beneficiarios das axudas concedidas ao abeiro do disposto nesta orde quedan obrigados a facilitar toda a información que lles sexa requirida pola Dirección Xeral de Investigación e Desenvolvemento así como pola Intervención Xeral da Comunidade Autónoma, o Consello de Contas e o Tribunal de Contas, no exercicio das súas funcións de fiscalización e control. Así mesmo, os beneficiarios deberán proceder ao reintegro total ou parcial da subvención ou axuda pública percibida no suposto de incumprimento das condicións establecidas para a súa concesión.
A presente convocatoria tramítase ao abeiro da Orde do 11 de febreiro de 1998, pola que se regula a tramitación anticipada de gastos, tendo en conta as modificacións da orde da Consellería de Economía e Facenda, do 27 de novembro de 2000 e do 25 de outubro de 2001, quedando condicionada a adxudicación das bolsas á aprobación polo Parlamento de Galicia dos orzamentos da Comunidade Autónoma para o ano 2002.
Santiago de Compostela, 1 de decembro de 2004.
Juan Rodríguez Yuste
Conselleiro de Innovación, Industria e Comercio
ANEXO I
Ramas, especialidades, módulos e ciclos formativos de grao superior que poden ser solicitados polos titulados de FP II ou de estudos equivalentes.
Título de técnico especialista.
-Formación profesional de segundo grao (rama).
* Módulos profesionais de nivel 3 (rama).
Rama: administrativa e comercial.
Especialidade:-Informática de empresas.-Informática de empresa.-Informática empresarial.-Informática de xestión.
*Programador de aplicacións de xestión.
* Programación de informática de xestión.
Rama: electricidade e electrónica.
Especialidade:-Equipos de informática.
* Equipos informáticos.